Сэна (2010)

**«Сэ́на»** () — дакумэнтальны фільм рэжысэра Asif Kapadia 2010 року, прысьвечаны жыцьцю і сьмерці бразыльскага аўтагоначніка Айртана Сэны. У фільме прадстаўленая кар’ера Айртана Сэны ў Формуле 1 з дэбюту на Гран-пры Бразыліі 1984 году да гібелі ў катастрофе на Гран-Пры Сан-Марына 1994 году, з увагай на процістаяньне зь іншым гоначнікам, Аленам Простам.

## Сюжэт
Фільм пачынаецца з прыходу Айртана Сэны ў Формулу 1 у 1984 року, сьцісла апавядае пра гонкі за каманды Toleman ды Lotus. Пасьля гэтага падрабязна разглядаецца ягоны ўдзел у брытанскай камандзе McLaren, дзякуючы якой Сэна здабыў усеагульную славу і стаў чэмпіёнам сьвету. У гэты пэрыяд зьвернутая ўвага на ягонае суперніцтва з аднакаманднікам Аленам Простам і палітычнае змаганьне з кіраўніком FISA Жан-Мары Балестрам.

У фільме паказаныя зьмяненьні характару Сэны пасьля здабыцьця чэмпіёнства, ягоная барацьба за бясьпеку аўтагонак, рэакцыя на аварыі і ўрэшце сьмерць аўстрыйскага гоначніка Формулы-1 Ролянда Рацэнбэргера за дзень да ўласнае гібелі. З вуснаў Айртана Сэны гучыць меркаваньне пра дамінаваньне каманды Williams дзякуючы кампутарным інавацыям і пра пераход у гэтую каманду Алена Проста ў тым ліку праз адмову надалей супрацоўнічаць з Сэнам. У фінале дакумэнтальнага фільму паказаны сыход Проста з Формулы-1, пасьля чаго да Ўільямзу далучаецца сам Айртан. Аднак у сэзоне 1994 року правіламі гонак кампутарызацыя забароненая, і аўтамабілі Ўільямз губляюць ранейшую стабільнасьць. На кульмінацыйным тыдні, падчас Гран-Пры Сан-Марына, паказаны стрэсавы стан Сэны, заклапочанага бясьпекай гонак пасьля некалькіх запар аварыяў тры дні запар. У пятнічнай кваліфікацыі атрымаў траўму Рубэнс Барыкела; у фінальнай кваліфікацыі 30 красавіка загінуў Рацэнбэргер; на пачатку гонкі глухне аўтамабіль Юркі Ярвілэхта, у якога ўразаецца на поўнай хуткасьці Пэдру Ламі. На трасу выяжджае аўтамабіль бясьпекі, а пасьля ўзнаўленьня гонкі на 7-м коле Айртан Сэна разьбіваецца аб бэтонную агароджу.

Напрыканцы фільму паказаная сям’я і сябры Айртана на пахаваньні.

## Стыль
У *Сэне* адсутнічаюць інтэрвію і камэнтары; ён уяўляе каляж прыватных відэазапісаў, выступаў па тэлевізіі, прэс-канфэрэнцый і гонак. Асыф Кападыя здолеў прадставіць жыцьцё Сэны як жывую драму, а не пасьмяротны рэквіем.

## Выхад
7 кастрычніка 2010 року дакумэнтальны фільм быў паказаны ў часе Гран-пры Японіі на трасе ў Судзуцы. Сусьветная прэм’ера адбылася 3 лістапада ў Сан-Паўлу (Бразылія).

У 2011 року фільм выйшаў на DVD і Blu-ray-носьбітах.

## Ацэнкі
*Сэна* атрымаў ухвалу крытыкаў. На анляйнавым агрэгатары Rotten Tomatoes трымае рэйтынг ацэнкі 93% з 122 аглядаў і сярэдні рэйтынг 7,90/10. Крытыкі згадзіліся, што «нават у аматараў кіно, якія не захапляюцца гонкамі, *Сэна* выкліча хвалюючае сэрцабіцьцё — і немыя эмоцыі».

Алену Просту не спадабаўся паказ у фільме ягоных стасункаў з Айртанам Сэнам: на ягоную думку, у фільме неадэкватна паказаны пераход ад варажнечы да сяброўства ў апошнія месяцы жыцьця Сэны.

### Узнагароды

## Крыніцы

## Вонкавыя спасылкі
* 
* 
* 
* 
* Афіцыйны трэйлер

Катэгорыя:Айртан Сэна
Катэгорыя:Фільмы 2010 году
Катэгорыя:Брытанскія спартовыя фільмы
Катэгорыя:Францускія спартовыя фільмы
Катэгорыя:Брытанскія дакумэнтальныя фільмы
Катэгорыя:Францускія дакумэнтальныя фільмы
Катэгорыя:Фільмы-каляжы
Катэгорыя:Фільмы пра аўтагонкі
Катэгорыя:Мэдыі пра Формулу-1
Катэгорыя:Фільмы StudioCanal
Катэгорыя:Фільмы Working Title Films
Катэгорыя:Фільмы Universal Pictures
Катэгорыя:Фільмы Асыфа Кападыі
Катэгорыя:Фільмы-пераможцы прэміі BAFTA
Катэгорыя:Фільмы на ангельскай мове